Omnibus presentes litteras inspecturis, frater Almarricus, dictus abbas Regniaci et ejusdem loci conventus, et Johannes de Tanleio, miles, dominus de Jugis, salutem in Domino. Noverit universitas vestra quod cum controversia verteretur ad invicem inter nos super eo quod nos abbas et conventus volebamus habere et retinere homines ad manendum in territorio nostro quod dicitur Terra Sancti-Petri juxta villam de Jugis: ego, vero, Johannes, e contrario dicebam quod in eodem territorio nullus poterit retinere homines ad manendum, vel habere absque mea permissione vel voluntate. Tandem, mediantibus bonis viris in hanc formam pacis convenimus: Quod nos abbas et conventus volumus et concessimus quod idem nobilis in dicto territorio nostro, prout se protendit in longum et in latum inter villam de Jugis et grangiam de Fontemoys, villam construere et homines retinere ad manendum possit imperpetuum pro sua voluntate, ita quod tota maior justicia dicte ville que ibi constructa fuerit sit ipsius militis, videlicet de raptu, furto, murtro et duello. Ego, vero, Johannes volui et concessi quod dictus abbas et conventus, exceptis istis quatuor justiciis, in dominio, justicia, forisfacto, censu, redditibus, et in omnibus aliis proventibus dicte ville, que ibidem de novo constructa fuerit, et hominum qui nunc ibidem commorantur et tocius territorii ad dictam villam pertinentis medietatem habeant ex integro et ad plenum; ita quod in eadem villa, de utriusque partis assensu, videlicet mee et ipsorum prepositus et maior instituantur qui michi et ipsis fidelitatem faciant in communi de jure utriusque partis conservando, et per ipsos prepositum et maiorem tota justicia dicte ville deducetur et fiet, exceptis quatuor prenominatis justiciis, videlicet raptu, furto, murtre et duello, de quibus ego Johannes facere et disponere potero per ipsos prepositum et maiorem, vel per alium, secundum quod mee placuerit voluntati. In omnibus, autem, aliis proventibus dicte ville, prout premissum est, dicti abbas et conventus medietatem habebunt ex integro et ad plenum. Item, quod de ipsis levare nichil vel recipere potero quoad-usque sepedictis abbati et conventui de parte sua fuerit plenarie satisfactum. Hec, autem, omnia nos abbas et conventus Regniac., et ego Johannes de Tanleio, miles, dominus de Jugis, promisimus bona fide servaturos, et contra premissa per nos vel per alium de cetero non venturos, successores nostros ad idem imperpetuum obligando. Ut autem hec composicio firma et illibata imperpetuum perseveret, presens cyrographum sigillorum nostrorum munimine fecimus roborari. Actum, anno Gracie millesimo ducentesimo quadragesimo-octavo, mense julio.